SA se 'grootste orrel' nóg gebou | Maroela Media
Die ontwerp van die grootste orrel in SA nóg (Foto: Verskaf)
Jan Elsenaar, die bekende orrelbouer van Brandfort in die Vrystaat, staar 'n groot taak in die gesig nadat hy sowat ses maande gelede versoek is om die grootste orrel met rein meganiese speel en registeraksie in Suid-Afrika te bou.
Volgens Elsenaar gaan dié orrel 8 m hoog staan en 6 m breed wees en uit drie manuale, 3 000 pype en twee groot pedaaltorings bestaan. Die orrel word hoofsaaklik van eikehout vervaardig.
Die massiewe orrel spog ook met unieke eienskappe soos die rugwerk, 'n kleiner weergawe van die orrelkas, wat agter die orrelis se rug opgerig word om die klank nader aan die publiek te bring.
Volgens Elsenaar het 'n private persoon hom genader om hierdie enorme orrel vir 'n katedraal in die Wes-Kaap te bou waar spesiale orrel-uitvoerings aangebied gaan word.
Hy beoog om met die hulp van vier assistente dié projek binne vyf jaar af te handel.
Elsenaar se liefde vir die koning van instrumente het reeds op driejarige ouderdom begin. "As kind het ek al begin om orrelpypies te maak en traporrels te restoureer," vertel hy.
Jan Elsenaar (links) se seun Marinus (regs) volg in sy voetspore (Foto: Verskaf)
Hy het in 1985 van Nederland na Suid-Afrika geëmigreer en sy formele orrelopleiding by prof. Stefanus Zondagh in Pretoria en prof. Deon Lamprecht aan die Universiteit van die Vrystaat begin.
Hy het as orrelbouer sy vakleerlingskap in Bloemfontein begin en hierdie unieke ambag verder in Johannesburg voortgesit. In 1992 het hy teruggekeer na die Vrystaat waar hy sy onderneming, Protea Orrelbouers, op die been gebring het.
Elsenaar se kinders volg in sy voetspore en het intussen ook by die besigheid betrokke geraak. "My seun Marinus is nou al byna drie jaar voltyds by my en toon 'n besondere passie vir die orrelbou. My dogter Marianne het een jaar saam met my gewerk. Vroulief is op kantoor en hanteer al die fakture en finansies," vertel hy.
Elsenaar se hande staan vir niks verkeerd nie en hy het die afgelope jare al talle orrels vir Anglikaanse en Lutherse kerke oral in die land gebou. Hy is ook verantwoordelik vir die stem en instandhouding van meer as 200 pyporrels in die Vrystaat, die Noord- en die Oos-Kaap.